**OBRAZLOŽENJE**

**ostvarenja prihoda i primitaka, rashoda i izdataka Proračuna Općine Murter-Kornati**

**za razdoblje od 01.01. – 31.12.2019. godine**

Pravilnikom o polugodišnjem i godišnjem izvješću o izvršenju proračuna („Narodne novine“, br. 24/13 i 102/17), utvrđeno je da godišnji izvještaj o izvršenju proračuna jedinice lokalne samouprave sadrži:

1.OPĆI DIO

A. Račun prihoda i rashoda

- prihodi i rashodi prema ekonomskoj klasifikaciji

- prihodi i rashodi prema izvorima financiranja

- rashodi prema funkcijskoj klasifikaciji

B. Račun financiranja

- račun financiranja prema ekonomskoj klasifikaciji

- račun financiranja prema izvorima financiranja

2.POSEBNI DIO

 - izvršenje po organizacijskoj klasifikaciji

 - izvršenje po programskoj klasifikaciji

3. izvještaj o zaduživanju na domaćem i stranom tržištu novca i kapitala,

4. izvještaj o korištenju proračunske zalihe,

5. izvještaj o danim državnim jamstvima i izdacima po državnim jamstvima,

6. obrazloženje ostvarenja prihoda i primitaka, rashoda i izdataka.

U skladu s odredbama Zakona o proračunu („Narodne novine“ br. 87/08, 136/12 i 15/15) i Pravilnika polugodišnjem i godišnjem izvješću o izvršenju proračuna („Narodne novine“, br. 24/13 i 102/17), u općem i posebnom dijelu Proračuna prezentirani su podaci o planiranim prihodima i primicima, te rashodima i izdacima kroz Izvorni plan te podaci o njihovom izvršenju u 2019. godini. U općem dijelu prikazani su i usporedni podaci s izvršenjem Proračuna u 2018. godini.

**1. Račun prihoda i primitaka**

Proračun Općine Murter-Kornati za 2019. godinu donesen je na 16. redovnoj sjednici Općinskog vijeća Općine Murter-Kornati, održanoj 27. prosinca 2018. godine („Službeni glasnik Općine Murter-Kornati“ broj 8/18 ), i iznosio je 21.047.000 kuna.

Izmjene i dopune Proračuna Općine Murter-Kornati za 2019. godinu donesene su na 22. redovnoj sjednici Općinskog vijeća Općine Murter-Kornati održanoj 11. prosinca 2019. godine u iznosu od 17.939.000 kuna.

Izvršenje prihoda i primitaka Proračuna za 2019. godinu iznosi 14.152.848 kuna, a u odnosu na plan prihodi i primici su izvršeni 88% . Vrijednosno jedan od značajnijih prihoda općinskog proračuna su prihodi od poreza koji su ostvareni u iznosu od 8.793.788 kuna, a u odnosu na izvještajno razdoblje prethodne godine prihodi od poreza veći su za 4 %.

Drugi po vrijednosnoj značajnosti prihoda općinskog proračuna su prihodi od upravnih i administrativnih pristojbi, pristojbi po posebnim propisima i naknada, a u 2019. godini ostvareni su u iznosu od 2.990.244 kune, a u odnosu na godišnji plan ostvareni su za 85%e . Ovi prihodi se najvećim dijelom odnose na komunalne doprinose i naknade. Prihodi od imovine ostvareni su u iznosu od 1.484.729 kuna, u odnosno na plan ostvareni su 94% . Prihodi od pomoći iz inozemstva i od subjekata unutar općeg proračuna ostvareni su u iznosu od 681.547 kuna. Prihodi od prodaje proizvoda i robe te pruženih usluga i prihoda od donacija ostvareni su u iznosu od 81.601 kunu, a u odnosu na plan izvršeni su 8% više. Prihodi od kazni i upravnih mjera ostvareni su u iznosu od 120.939 kuna.

**2. Račun rashoda i izdataka**

U posebnom dijelu godišnjeg izvješća o izvršenju Proračuna Općine Murter-Kornati za 2019. godinu rashodi su razvrstani prema programima i aktivnostima.

Ukupni rashodi za 2019. godinu realizirani su u iznosu od 15.820.032 kune.

U strukturi izvršenih rashoda i izdataka vrijednosno su najznačajniji rashodi poslovanja u iznosu od 10.563.394 kune. Rashodi za zaposlene iznose 1.644.952 kuna i odnose se na rashode za zaposlenike Narodne knjižnice i čitaonice Murter i zaposlenike Općine Murter-Kornati.

U okviru materijalnih rashoda koji su ostvareni u iznosu od 6.330.545 kuna, vrijednosno su najznačajniji rashodi za usluge koji su izvršeni u iznosu od 4.237.869 kuna, a odnose se na tekuće i investicijsko održavanje za uređenje nerazvrstanih cesta, javnih zelenih površina, općinskih objekata, plaža, groblja i drugo, a u odnosu na godišnji plan ostvareni su za 5% više. Rashodi za materijal i energiju ostvareni su u iznosu od 847.912 kune. Ostali nespomenuti rashodi odnose se na rad predstavničkih tijela, naknade za izvlaštenja, obnovu zemljišnih knjiga Kornati, kulturne manifestacije i dr.

Financijski rashodi ostvareni su u iznosu od 140.665 kuna, a u odnosu na plan ostvareni su 14 % više.

Tekuće pomoći unutar općeg proračuna odnose se na sufinanciranje rada dječjeg vrtića , a iznose 716.988 kuna. Rashodi za naknade građanima i kućanstvima u novcu odnose se na jednokratne pomoći za novorođeno dijete, sklopljeni brak, stipendije, naknade za ogrjev , a iznose 497.531 kuna.

U okviru izdataka za tekuće donacije, Općina Murter-Kornati je izvršavala prijenos sredstava udrugama građana koje se djeluju na području Općine. Vrijednosno značajnije donacije se odnose na sufinanciranje rada i djelovanja DVD-a Murter.

Rashodi za nabavu nefinancijske imovine ostvareni su u iznosu od 5.256.638 kuna odnosno 62% u odnosu na godišnji plan. Ti rashodi se najvećim dijelom odnose na rashode za nabavu proizvedene dugotrajne imovine – građevinske objekte, a koji iznose 2.816.979 kuna. Rashodi za postrojenja i opremu ostvareni su u iznosu od 379.043 kune, a u odnosu na plan izvršeni su za 97%. Rashodi za nematerijalnu proizvedenu imovinu iznose 356.250 kuna, a u odnosu na plan ostvareni su 62%.

Rashodi za dodatna ulaganja na nefinancijskoj imovini izvršena su u iznosu od 1.018.490 kuna, a odnose se na dodatna ulaganja na javnoj rasvjeti, rivama, groblju, skalama prema crkvi Sv. Roko te na plaži Slanica.

Izdataka za financijsku imovinu i otplate zajmova u 2019. godini nije bilo.

Načelnik Općine Murter-Kornati u izvještajnom razdoblju nije koristio proračunsku zalihu.

Odlukom o izvršavanju Proračuna Općine Murter-Kornati za 2019. godinu nisu predviđena davanja jamstava, te ista u izvještajnom razdoblju nisu ni davana.

 NAČELNIK

 Toni Turčinov, mag.ing.agr.